b"\n_START_ARTICLE_\nAnglo-Nordic\n_START_SECTION_\nHistoriaa\n_START_PARAGRAPH_\nAnglo-Nordicin perustaja, Hemo C. Bensky, aloitti kansainv\xc3\xa4liseen liiketoimintaan t\xc3\xa4ht\xc3\xa4\xc3\xa4v\xc3\xa4n yrityksen 1930-luvun laman aikana vuonna 1935, mutta sota hidasti toiminnan kehityst\xc3\xa4. V\xc3\xa4lirauhan aikana 1940-luvulla syntyi verkosto, jossa olivat Benskyn lis\xc3\xa4ksi mukana venezuelalainen diplomaatti Reynaldo Herrera, Ruotsin kuningashuoneen j\xc3\xa4sen Carl Johan Bernadotte ja Standard Oilin perustajan John D. Rockefellerin pojanpoika Winthrop Rockefeller (sittemmin Arkansas'n kuvern\xc3\xb6\xc3\xb6ri). Miesten ideana oli helpottaa sodasta k\xc3\xa4rsineiden Pohjois-Euroopan maiden tavarapulaa niin, ett\xc3\xa4 kukin aloittaisi omassa maassaan kansainv\xc3\xa4lisen tuonti- ja vientikaupan Anglo-Nordic-nimisill\xc3\xa4 yrityksill\xc3\xa4 ja samojen tuotemerkkien edustussopimuksilla. Sodat jatkuivat, miehet erkanivat toisistaan ja suunnitelmasta toteutui lopulta l\xc3\xa4hinn\xc3\xa4 vain Benskyn osuus, johon kuului yhteisty\xc3\xb6sopimuksia ruotsalaisten ja amerikkalaisten yritysten kanssa._NEWLINE_Aluksi Oy Anglo-Nordic Ab toi Suomeen etenkin \xc3\xb6ljypolttimia ja niiden osia sek\xc3\xa4 konttoritarvikkeita. Vuonna 1946 yhti\xc3\xb6 sai tuontilisenssin kondomeille, mutta kansanhuoltoministeri\xc3\xb6n hintas\xc3\xa4\xc3\xa4nn\xc3\xb6stely piti kannattavuuden melko huonona. Lisenssill\xc3\xa4 Suomessa valmistetut amerikkalaiset Reynolds-kuulak\xc3\xa4rkikyn\xc3\xa4t meniv\xc3\xa4t paremmin: pelk\xc3\xa4st\xc3\xa4\xc3\xa4n Helsingin Wulffilla niit\xc3\xa4 v\xc3\xa4itet\xc3\xa4\xc3\xa4n myydyn tuhannen kappaleen tuntivauhdilla._NEWLINE_18. marraskuuta 1950 Anglo-Nordic j\xc3\xa4rjesti Suomen ensimm\xc3\xa4isen televisioesityksen Stockmannin tavaratalossa. Siin\xc3\xa4 esiintyiv\xc3\xa4t muun muassa muusikko George de Godzinsky, n\xc3\xa4yttelij\xc3\xa4 Ella Eronen ja radiokuuluttaja, kreivi Carl-Erik Creutz._NEWLINE_Hemo Bensky kuoli vuonna 1953 liikematkalla vain 42-vuotiaana. Yhdysvalloissa asunut veli Dave Bensky palasi Suomeen ja otti Anglo-Nordicin johtaakseen seuraaviksi 35 vuodeksi. H\xc3\xa4nen siirrytty\xc3\xa4\xc3\xa4n hallituksen puheenjohtajaksi toimitusjohtajaksi tuli 1988 h\xc3\xa4nen poikansa Leo-Dan Bensky. Yrityksess\xc3\xa4 ovat mukana my\xc3\xb6s Daven muut pojat Hemo ja Kenneth. Dave Bensky kuoli vuonna 2010, samana vuonna jolloin Anglo-Nordic t\xc3\xa4ytti 75 vuotta._NEWLINE_Vuonna 1990 Anglo-Nordic ryhtyi edustamaan englantilaisia Technophone-puhelimia. Pian Nokia osti Technophonen ja sulautti sen Mobiran tavoin Nokia-br\xc3\xa4ndin alle 1995, jolloin Anglo-Nordicista tuli Nokian ainoa virallinen tukkumyyj\xc3\xa4 Suomessa."